钦定古今图书集成/明伦汇编/氏族典/第237卷 > 张宗之〈父孟舒〉
## 钦定古今图书集成/明伦汇编/氏族典/第237卷 > 张宗之〈父孟舒〉

按《魏书张宗之传》：“宗之字益宗，河南巩人。家世寒微。
父孟舒，刘裕西征，假洛阳令。及宗之贵幸，高宗赠孟
舒平南将军、洛州刺史、巩县侯，谥曰贞。初，缑氏宗文
邕聚党于伊关谋反，逼胁孟舒等。文邕败，孟舒走免，
宗之被执入京，充腐刑。以忠厚谨慎，擢为侍御中散，
赐爵巩县侯，仪曹、库部二曹尚书，领中秘书，进爵彭”
城公。出为散骑常侍、宁西将军、东雍州刺史。以在官
有称，入为内都大官。出除散骑常侍、镇东将军、冀州
刺史，又例降为侯。太和二十年卒，年六十九。赠建节
将军、怀州刺史，谥曰敬。